CELEX: C2007/315/44
Language: mt
Date: 2007-12-22 00:00:00
Title: Kawża C-439/07: Talba għal deċiżjoni preliminari mressqa mill-Hof van Beroep te Brussel (il-Belġju) fl- 24 ta' Settembru 2007 — Belgische Staat vs N.V. K.B.C. BANK

22.12.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 315/25
            
         Talba għal deċiżjoni preliminari mressqa mill-Hof van Beroep te Brussel (il-Belġju) fl-24 ta' Settembru 2007 — Belgische Staat vs N.V. K.B.C. BANK
   (Kawża C-439/07)
   (2007/C 315/44)
   Lingwa tal-kawża: L-Olandiż
   Qorti tar-rinviju
   Hof can Beroep te Brussel.
   Partijiet fil-kawża prinċipali
   
      Rikorrent: Belgische Staat
   
      Konvenut: N.V. K.B.C. BANK
   Domandi preliminari
   
               1)
            
            
               Id-Direttiva tal-Kunsill 90/435/KEE tat-23 ta' Lulju 1990, dwar is-sistema komuni tat-tassazzjoni li tapplika fil-każ tal-kumpanniji prinċipali u sussidjarji ta' Stati Membri differenti (1), b'mod partikolari, l-ewwel inċiż ta' l-Artikolu 4(1), għandha tiġi interpretata fis-sens li tipprekludi l-fatt li Stat Membru japplika l-eżenzjoni tal-profitti mqassma lil kumpannija ta' dan l-Istat Membru mill-kumpannija sussidjarja stabbilita fi Stat Membru ieħor, għajr meta din ta' l-aħħar tiġi likwidata, billi l-ewwel jinkludi l-profitti kollha fil-bażi taxxabbli u sussegwentement inaqqas sa 95 % mill-imsemmija bażi taxxabbli, iżda jillimita dan it-tnaqqis għall-ammont tal-profitti matul il-perijodu taxxabbli li fih tqassmu l-profitti (minbarra t-tnaqqis ta' elementi stabbiliti mid-dritt) (L-Artikolu 205(2) WIB flimkien ma' l-Artikolu 77 KB/WIB), in kwantu r-riżultat ta' tali restrizzjoni fuq it-tnaqqis mill-profitti huwa li kumpannija prinċipali tiġi intaxxata, sussegwentement, fir-rigward ta' profitti li hija tkun irċeviet fil-każ fejn hija ma tkunx iġġenerat, jew ma tkunx iġġenerat biżżejjed, dħul taxxabbli matul il-perijodu taxxabbli li fih tqassmu l-profitti, jew minn ta' l-anqas li t-telf fiskali marbut mal-perijodu taxxabbli in kwistjoni jiġi kkumpensat bit-tqassim ta' profitti li, skond l-Artikolu 4(1) flimkien ma' l-Artikolu 4(2) ta' l-imsemmija Direttiva, għandhom jibqgħu jiġu eżonerati sa 95 % u konsegwentement dan it-telf ma jibqax trasferibbli għal perijodu taxxabbli sussegwenti sa l-ammont tad-dividendi mqassma?
            
         
               2)
            
            
               Fil-każ li d-Direttiva 90/435/KEE għandha tiġi interpretata fis-sens li s-sistema Belġjana mhijiex kompatibbli ma' l-ewwel inċiż ta' l-Artikolu 4(1), minħabba profitti mqassma lill-kumpannija prinċipali Belġjana minn kumpannija stabbilita fl-UE, għandu jiġi ddikjarat li l-imsemmija dispożizzjoni tad-direttiva tipprekludi wkoll l-applikazzjoni tas-sistema fis-seħħ fil-Belġju rigward profitti lill-kumpannija prinċipali Belġjana minn kumpannija sussidjarja Belġjana, fejn, bħal fil-każ in kwistjoni, matul it-traspożizzjoni tad-direttiva fid-dritt Belġjan, il-leġiżlatur Belġjan iddeċieda li jqis sitwazzjonijiet purament interni bl-istess mod li jitqiesu sitwazzjonijiet irregolati mid-direttiva u għalhekk adatta d-dritt Belġjan skond id-direttiva fir-rigward ta' sitwazzjonijiet purament interni?
            
         
               3)
            
            
               Fil-każ li l-imsemmija Direttiva 90/435/KEE għandha tiġi interpretata fis-sens li s-sistema Belġjana hija inkompatibbli ma' l-ewwel inċiż ta' l-Artikolu 4(1) tad-direttiva fir-rigward ta' profitti li kumpannija prinċipali Belġjana rċeviet minn kumpannija sussidjarja stabbilita fl-UE, u jekk din l-interpretazzjoni tiġi estiża għal profitti ta' kumpannija sussidjarja stabbilita fil-Belġju, skond is-sentenza Leur-Bloem (sentenza tal-Qorti tal-Ġustizzja tas-17 ta' Lulju 1997, Kawża C-28/95), il-fatt li l-Belġju jibqa' jżomm fis-seħħ is-sistema in kwistjoni kif inhi għal dividendi li ġejjin minn kumpannija sussidjarja li hija stabbilita f'pajjiżi terzi in kwantu dawn id-dividendi, f'każ bħal dan, jirċievu trattament inqas favorevoli meta mqabbla ma dawk li jiġu minn ġewwa l-pajjiż u mill-pajjiżi ta' l-Unjoni Ewropea, imur kontra l-Artikolu 56(1) KE?
            
         
               4)
            
            
               L-Artikolu 43 tat-Trattat KE jipprekludi sistema leġiżlattiva ta' Stat Membru li tipprovdi li, għad-dħul taxxabbli ta' kumpannija, l-eżenzjoni applikabbli għal profitti ta' kumpannija mqassma, matul perijodu taxxabbli, mill-kumpannija sussidjarja tagħha li hija stabbilita fi Stat Membru ieħor, tiġi ristretta fl-ewwel Stat Membru għall-ammont tal-profitti magħmula matul il-perijodu taxxabbli li fih tqassmu dawn il-profitti (minbarra t-tnaqqis ta' elementi stabbiliti mid-dritt) filwaqt li eżenzjoni totali tkun possibbli fir-rigward ta' profitti mqassma fejn din il-kumpannija hija stabbilita fi Stat Membru ieħor?
            
         
      (1)  ĠU 1990 L 225, p. 6.